હવે એવું પણ થવા લાગ્યું છે કે કોઈ એક વ્યક્તિએ અરજી કરી હોય, પણ તેનો ફાયદો બીજા અનેકને મળે છે. દાખલા તરીકે સસ્તા અનાજની દુકાનમાંથી વસ્તુ ના મળે ત્યારે ગરીબ રેશન કાર્ડ ધારક અરજી કરી શકે છે. અત્યાર સુધી દુકાનદાર એવો જવાબ આપી દેતા હતા કે ઉપરથી માલ આવતો નથી એટલે વસ્તુઓ મળશે નહિ. પરંતુ હવે એક જ અરજદાર અરજી કરીને માહિતી માગી શકે કે આ દુકાનદારને કેટલો પુરવઠો આપવામાં આવે છે. મામલતદાર કચેરીના પુરવઠા અધિકારીએ જવાબ આપવો પડે કે દુકાનદારને દર મહિને કેટલો પુરવઠો આપવામાં આવે છે. આ માહિતી હવે જાહેરમાં આવી ગયા પછી દુકાનદાર તેને ત્યાં નોંધાયેલા કોઈને એવું ના કહી શકે કે ઉપરથી પુરવઠો આવતો નથી.